太湖吟
作者：葛紹體
朝代：宋

paragraphs: 只飲太湖水，不鱠松江鱸。
鱸雜魚蝦腥，水涵天地初。
千里開鏡奩，一色包冰壺。
日月遞吐吞，蛟龍相蟄舒。
上接河漢高，下連溟渤虛。
中有洞庭山，雲氣相縈紆。
我來風雪天，修綆汲自如。
一飲塵涴清，再飲澆詩書。
三飲毛髮寒，胸次包寰區。
大禹果至神，彷彿來前除。
萬古不盡流，禹功常與俱。